Na osnovu članka 13. Zakona o udrugama (NN 74/14, 70/17 i 98/19), na sjednici održanoj 15. svibnja 2021. godine, Skupština je usvojila

STATUT

MREŽE MLADIH HRVATSKE

**I. TEMELJNE ODREDBE**

Članak 1.

Mreža mladih Hrvatske (dalje u tekstu: Mreža) je nevladina i neprofitna organizacija civilnog društva koja zagovara i promiče interese i dobrobit mladih na načelima tolerancije, razumijevanja te poštivanja njihovih prava i potreba.

Članak 2.

1. Članice Mreže udružuju se radi ostvarivanja utjecaja na oblikovanje i provedbu politika za mlade usmjerenih na poboljšanje kvalitete i uvjeta života mladih i jačanje njihove samosvijesti za aktivno i odgovorno sudjelovanje u društvu.
2. Članice Mreže, svjesne zajedničkih potreba suradnje i unaprjeđenja međusobne komunikacije, njeguju sljedeće temeljne vrijednosti kroz svoj rad: slobodu udruživanja, uvažavanje različitosti mišljenja i uvjerenja, nemiješanje u misije te programske odrednice članica, demokraciju, vladavinu prava, poštivanje ljudskih prava, mirotvorstvo, nenasilje, solidarnost, antifašizam, socijalnu pravdu, očuvanje okoliša, održivi razvoj, sekularnost, tjelesnu autonomiju, uvažavanje kulturnih, vjerskih i drugih različitosti te zalaganje za dokidanje diskriminacije na osnovi rase, etničke pripadnosti ili boje kože, spola, rodnog identiteta, seksualne orijentacije, dobi, jezika, vjere, političkog ili drugog uvjerenja, nacionalnog ili socijalnog podrijetla, društvenog položaja, imovinskog stanja, članstva u sindikatu, obrazovanja, bračnog ili obiteljskog statusa, zdravstvenog stanja, invaliditeta.

Članak 3.

Ovim Statutom uređuju se pitanja naziva, sjedišta, područja djelovanja, zastupanja, ciljeva, djelatnosti, članstva, upravljanja, financiranja i druga pitanja značajna za rad Mreže mladih Hrvatske, u skladu sa člankom 13. Zakona o udrugama.

**II. NAZIV, SJEDIŠTE I PODRUČJE DJELOVANJA**

Članak 4.

1. Puni naziv udruge je Mreža mladih Hrvatske, skraćeni oblik MMH.
2. Pored naziva na hrvatskom jeziku, Mreža u međunarodnoj komunikaciji koristi i naziv na engleskom jeziku: Croatian Youth Network, skraćeni oblik CYN.
3. Mreža djeluje na području Republike Hrvatske. Sjedište Mreže je u Zagrebu.

Članak 5.

Pečat Mreže je okrugloga oblika. Na njemu je obodno ispisan punim imenom naziv Mreže na hrvatskom i engleskom jeziku: „Mreža mladih Hrvatske – Croatian Youth Network“.

**III. PROGRAMSKI CILJEVI I DJELATNOST**

Članak 6.

Temeljni programski ciljevi Mreže su:

* jačanje samosvijesti i kapaciteta mladih za aktivno i odgovorno sudjelovanje u društvu i javnom odlučivanju;
* javno zagovaranje donošenja i kvalitetne provedbe politika za mlade na lokalnoj regionalnoj, i nacionalnoj razini;
* potpora jačanju civilnoga društva kroz osnaživanje udruga mladih i za mlade na lokalnoj, regionalnoj i nacionalnoj razini
* suradnja, informiranje, razmjena i međusobna afirmacija udruga mladih i za mlade
* suradnja i udruživanje s organizacijama koje se bave mladima na međunarodnoj razini te zagovaranje i praćenje europskih i EU politika.

Članak 7.

(1) Mreža svoje programske ciljeve ostvaruje kroz sljedeće djelatnosti:

* razmjenu informacija i iskustava,
* programsko povezivanje,
* kreiranje i provedbu zajedničkih programa, kampanja i javnih inicijativa,
* javno zagovaranje interesa i potreba mladih,
* partnersku suradnju s državnom i lokalnom upravom i samoupravom,
* osnaživanje mladih putem programa neformalnog obrazovanja (seminara i radionica),
* izdavanje publikacija,
* izgradnju kapaciteta inicijativa i organizacija mladih,
* organizaciju javnih rasprava, tribina i manifestacija,
* međunarodnu suradnju i razmjene mladih,
* druge djelatnosti koje obavlja sukladno Zakonu.

(2) Mreža u skladu sa svojim programskim ciljevima obavlja i sljedeće gospodarske djelatnosti:

* izdavačku djelatnost, pružanje edukacijskih usluga,
* pružanje usluga savjetovanja,
* prodaja svojih proizvoda na malo, sukladno Zakonu o trgovini.

Članak 8.

Sukladno svojim ciljevima, Mreža djeluje u sljedećim područjima djelovanja:

* Ljudska prava, Suzbijanje i zaštita od diskriminacije, Zaštita prava mladih,
* Demokratska politička kultura, Obrazovanje za demokratsko građanstvo, Praćenje javnih politika i javno zagovaranje,
* Obrazovanje, znanost i istraživanje, Odgoj i obrazovanje, Izvaninstitucionalni odgoj i obrazovanje, Razvoj civilnog društva

**IV. ČLANSTVO**

Članak 9.

1. Članice Mreže mogu biti:

* punopravne članice i
* kandidatske članice.

1. Sve članice imaju jednako pravo sudjelovanja u radu Mreže, osim što kandidatske članice:

* nemaju pravo glasa,
* ne mogu kandidirati članove\_ice Upravnog odbora,

dok ne steknu uvjete te uđu u punopravno članstvo.

1. Sva pitanja članstva, izvan onih izričito definiranih Statutom, uređena su Pravilnikom o članstvu koji donosi i mijenja Skupština.

Članak 10.

Punopravnim i kandidatskim članicama mogu, pod jednakim uvjetima, postati sve udruge registrirane sukladno Zakonu o udrugama, a koje ispunjavaju kriterije u Pravilniku o članstvu.

Članak 11.

Sve udruge koje žele postati članice Mreže podnose zahtjev za članstvo. Odluka o prijemu u članstvo Mreže donosi se na sjednici Skupštine Mreže. Udruge se u članstvo, punopravno i kandidatsko, primaju prema kriterijima donesenima Pravilnikom o članstvu, koji donosi Skupština Mreže.

Članak 12.

Prava i dužnosti članica Mreže su:

* redovito sudjelovati u radu Skupštine,
* samostalno birati ili imenovati svoje predstavnike\_ice u Skupštini Mreže,
* putem svojih predstavnika\_ica sudjelovati u upravljanju Mrežom,
* biti obaviještene o radu Mreže i njenih tijela te putem Mreže plasirati svoje informacije, programe i inicijative, predlagati aktivnosti, projekte i programe Mreže,
* sukladno svojim mogućnostima doprinositi ostvarivanju ciljeva i zadataka Mreže,
* poštivati ugled i prava Mreže te drugih članica,
* uredno plaćati članarinu,
* ne sudjelovati u programima i aktivnostima Mreže s kojima se ne slažu ili koje nisu u skladu s njihovim programskim opredjeljenjima ili organizacijskim, tehničkim i financijskim mogućnostima.

Članak 13.

(1) Članstvo u Mreži može prestati:

* obavijesti o dobrovoljnom istupanju,
* prestankom rada članice sukladno Zakonu o udrugama i/ili brisanjem iz Registra udruga,
* teškom povredom temeljnih vrijednosti Mreže iz Članka 2. Statuta,
* utvrđenim izbivanjem, neodazivanjem ili neaktivnosti.

Članak 14.

O stegovnim postupcima prema članicama, sukladno Statutu i Pravilniku o članstvu, odlučuje Skupština, na prijedlog Upravnog odbora.

Članak 15.

1. Evidenciju članica vodi glavni\_a tajnik\_ica Mreže.
2. Evidencija članica vodi se elektronički i sadrži podatke o nazivu, osobnom identifikacijskom broju (OIB), datumu pristupanja Mreži, kategoriji članstva te datumu prestanka članstva u udruzi.
3. Evidencija članica dostupna je članicama i nadležnim tijelima, na njihov zahtjev.

**V. TIJELA MREŽE**

Članak 16.

1. Tijela Mreže su:

* Skupština
* Upravni odbor
* Predsjednik\_ica
* Potpredsjednik\_ica
* Glavni tajnik\_ica

1. Ako nije drugačije određeno Statutom, sva tijela Mreže odlučuju natpolovičnom većinom ukupnoga broja glasova prisutnih predstavnika\_ica punopravnih članica, odnosno članova\_ica pojedinog tijela.

**5.1. SKUPŠTINA**

Članak 17.

1. Skupština je najviše tijelo Mreže. Skupština bira i razrješava sva ostala tijela Mreže. Skupštinu čine predstavnici\_ice punopravnih članica Mreže, sa jednim glasom po organizaciji članici
2. Punopravne i kandidatske članice imaju pravo na Skupštinu uputiti po jednog predstavnika\_icu, s time da kandidatske članice nemaju pravo glasa. Na početku svake sjednice Skupštine službeno se utvrđuje nazočnost članica, odnosno njihovih predstavnika\_ica u Skupštini.
3. Predstavnika\_icu članice u Skupštini imenuje osoba odgovorna za zastupanje članice, ako drugačije nije propisano statutom članice. Kriterije izbora svojeg predstavnika\_ice po potrebi autonomno definira svaka članica.
4. Mandat predstavnika\_ice članice u Skupštini traje samo za sjednicu Skupštine koja je u pitanju.
5. Sjednice Skupštine mogu se održati uživo, dopisno ili na daljinu (online putem).

Članak 18.

1. Skupština se saziva na redovne i izvanredne sjednice. Sjednice skupštine saziva i vodi predsjednik\_ica Mreže. U slučaju spriječenosti predsjednika\_ice, sjednicu može voditi redom i: potpredsjednik\_ica, drugi član\_ica Upravnog odbora.
2. Skupština bira zapisničara\_ku, ovjerovitelja\_icu zapisnika, tročlanu izbornu komisiju i tročlanu verifikacijsku komisiju.
3. Redovna sjednica Skupštine održava se najmanje jedanput godišnje. Izvanredna sjednica Skupštine saziva se po potrebi. Predsjednik\_ica Mreže dužan\_na je sazvati izvanrednu sjednicu Skupštine u roku od 30 dana od dana zaprimanja prijedloga, a prijedlog za sazivanje izvanredne sjednice Skupštine mogu dati:

* najmanje četvrtina svih članica Skupštine Mreže
* ili Upravni odbor.

1. Prijedlog za sazivanje izvanredne sjednice Skupštine mora biti podnesen predsjedniku\_ici Mreže u pismenom obliku, s prijedlogom dnevnoga reda i obrazloženjem potrebe za sazivanjem izvanredne sjednice Skupštine. Ukoliko predsjednik\_ica ne sazove zatraženu izvanrednu sjednicu Skupštine u propisanom roku, sazvat će je predlagatelj\_ica prema propisanom postupku.
2. Iznimno, Skupština može na izvanrednim sjednicama, a na zahtjev sazivača izvanredne sjednice, donositi odluke dopisnim putem. Dopisnim putem mogu se donositi sve odluke navedene u članku 19. osim pod točkama točkama 5., 8., 10. i 12.
3. U slučaju iz stavka 5. ovog članka, sjednica Skupštine najavljuje se najmanje 15 dana prije datuma održavanja, a materijali se, zajedno s pitanjem koje će biti postavljeno, dostavljaju najmanje 7 dana prije datuma održavanja sjednice.
4. U slučaju isteka mandata osoba ovlaštenih za sazivanje Skupštine, sjednicu Skupštine može sazvati bilo koja od osoba koje su posljednje upisane u Registar udruga RH kao osobe ovlaštene za zastupanje Mreže.
5. Iznimno, u slučaju da osobe koje su posljednje upisane u Registar udruga RH kao osobe ovlaštene za zastupanje Mreže nisu u mogućnosti sazvati sjednicu Skupštine, sjednicu Skupštine može sazvati četvrtina članica Mreže.
6. U iznimnim slučajevima Upravni odbor može raspisati i dopisnu skupštinu ili skupštinu na daljinu s odlukama iz članka 17. pod točkama 5., 8., 10. i 12. ., ali samo ukoliko se radi o izvanrednoj situaciji. U ovom smislu izvanredna situacija može biti, ali nije ograničena, na: izvanredno ili ratno stanje, iznimni privatni i zdravstveni razlozi odlaska predsjednika\_ice ili barem troje članova\_ica Upravnog odbora, itd. Pri takvim odlukama Upravni odbor mora Skupštini detaljno obrazložiti situaciju te zašto se o ovim točkama mora odlučivati izvanrednom dopisnom skupštinom, a ne može čekati iduću redovnu skupštinu. Objašnjenje mora članicama biti poslano pisanim putem te se izvanredna dopisna skupština u tom slučaju odvija točno kako je i propisano stavkom (5) ovog članka, a objašnjenje je dio najave datuma i predmeta održavanje skupštine. Ukoliko barem četvrtina članica smatra da situacija nije izvanredna te sumnja na zlorabljenje moći od strane Upravnog odbora, imaju pravo pokrenuti opoziv istog, u skladu s Pravilnikom o radu Upravnog odbora.

Članak 19.

Skupština ima sljedeća prava i obveze:

1. usvaja Statut Mreže te njegove izmjene i dopune,
2. usvaja strateške planove Mreže,
3. usvaja godišnje financijske izvještaje i izvještaje o radu, donosi financijski plan i plan rada Mreže te s njima povezane opće akte;
4. utvrđuje smjernice za suradnju s drugim udrugama i tijelima državne i lokalne uprave i samouprave,
5. bira i opoziva predsjednika\_icu Mreže, potpredsjednika\_icu Mreže i članove\_ice Upravnog odbora,
6. po potrebi bira i razrješava osobe koje su uz predsjednika\_icu, potpredsjednika\_icu i glavnog\_u tajnika\_icu ovlaštene za zastupanje Mreže,
7. odlučuje o visini članarine za punopravne i kandidatske članice,
8. odlučuje o prestanku rada Mreže i raspodjeli preostale imovine u slučaju prestanka rada,
9. raspravlja pitanja od strateškoga značenja za društveni položaj mladih,
10. odlučuje o primanju u članstvo te brisanju iz evidencije članica Mreže,
11. odlučuje o udruživanju u saveze udruga,
12. odlučuje o statusnim promjenama, odnosno pripajanju, spajanju i podjeli udruge,
13. obavlja sve druge poslove neophodne za nesmetan rad organizacije te propisan ovim statutom Statuom ili drugim aktima Mreže.

Članak 20.

1. Skupština radi na svojim sjednicama. Skupština može odlučivati ako joj je nazočna natpolovična većina članica s pravom glasa, a odluke su punomoćne ako su dobile natpolovičnu većinu glasova nazočnih članica Skupštine. U radu Skupštine sudjeluju članovi\_ice Upravnog odbora te zaposlenici\_e Mreže, ali bez prava odlučivanja.
2. Privremeni opredjeljujući glas ima samo predsjednik\_ica Mreže, i to u slučaju kada se članice Skupštine po nekome pitanju jednakim brojem glasova opredijele za „za“ i „protiv“ pa se ne može donijeti pravovaljana odluka. Tada se privremeno, i to samo na tom pitanju, aktivira pravo glasa predsjednika\_ice Mreže kao opredjeljujući glas.
3. Skupština u pravilu donosi odluke javnim glasovanjem, osim u slučajevima izbora i opoziva predsjednika\_ice i potpredsjednika\_ice, članova\_ica Upravnog odbora te kada odluči da o pojedinim pitanjima glasuje tajno, što može predložiti bilo koja članica s pravom glasa prije samog glasovanja.
4. Sjednicu Skupštine pismeno saziva predsjednik\_ica Mreže najmanje 30 dana prije održavanja sjednice.

**5. 2. UPRAVNI ODBOR**

Članak 21.

1. Upravni odbor je upravno tijelo Mreže, koje između sjednica Skupštine upravlja poslovima i aktivnostima Mreže, a sastoji se od 5 članova\_ica: predsjednika\_ice, potpredsjednika\_ice te troje članova\_ica.
2. Članove\_ice Upravnog odbora te predsjednika\_icu i potpredsjednika\_icu bira Skupština, kroz proces kandidiranja za koji kandidate\_kinje mogu istaknuti punopravne članice.
3. Mandat predsjednika traje tri godine, a potpredsjednika i ostalih članova dvije godine.
4. Upravni odbor svoje odluke donosi većinom glasova svih članova Upravnog odbora.
5. Svi članovi\_ice Upravnog odbora, osim predsjednika\_ice Mreže, obavljaju svoju dužnost bez novčane naknade.
6. Iznos novčane naknade i uvjeti isplate naknade za rad predsjednika\_ice Mreže utvrđuje se posebnim pravilnikom, koji donosi Upravni odbor Mreže.
7. Kandidati\_kinje za članove\_ice Upravnoga odbora u trenutku izbora mogu imati navršenih najviše 30 godina.
8. Rad Upravnog odbora i proces izbora regulirani su Pravilnikom o Upravnom odboru kojeg donosi Skupština.

Članak 22.

1. U svom radu Upravni odbor je odgovoran Skupštini Mreže, koja ga i bira te Skupštini podnosi izvještaj o svom radu.
2. Upravni odbor ima sljedeća prava i obveze:

* vodi aktivnosti Mreže između dviju sjednica Skupštine,
* provodi odluke i zaključke Skupštine,
* predlaže izmjene i dopune Statuta,
* po potrebi imenuje i razrješava osobe koje su uz predsjednika\_icu, potpredsjednika\_icu i glavnog\_u tajnika\_icu ovlaštene za zastupanje Mreže,
* donosi zaključni račun Mreže,
* odlučuje o zapošljavanju,
* razrađuje te Skupštini predlaže program rada,
* odobrava poslovne aranžmane Mreže koji nisu obuhvaćeni tekućim financijskim planom,
* donosi sve pravilnike, izvještaje, planove i akte, izuzev onih čije je donošenje izričita zakonska ili statutarna ovlast drugog tijela Mreže,
* osniva i opoziva stručna tijela i povjerenstva,
* odobrava javna priopćenja koja se odnose isključivo na rad Mreže i ne miješa se u slobodu javnog istupanja pojedinih udruga, ako se to ne kosi sa Statutom Mreže,
* odlučuje o promjeni službene adrese organizacije,
* odlučuje i o ostalim pitanjima određenima Statutom, Zakonom o udrugama i odlukama Skupštine Mreže,
* obavlja sve druge poslove neophodne za nesmetan rad organizacije te propisan ovim statutom Statuom ili drugim aktima Mreže.

**PREDSJEDNIK\_CA I POTPREDSJEDNIK\_CA MREŽE**

Članak 23.

(1) Predsjednika\_ca Mreže ujedno je i predsjednik\_ica Upravnog odbora te ih bira Skupština na mandat od tri godine.

(2) Predsjednik\_ica predsjeda Upravnim odborom, a u slučaju spriječenosti ih mijenja potpredsjednik\_ica ili drugi član\_ica Upravnog odbora.

1. Predsjednik\_ica Mreže ima sljedeća prava i dužnosti:

* zastupa i predstavlja Mrežu,
* naredbodavac\_ka je usvojenoga financijskog plana Mreže,
* saziva sjednice Skupštine,
* potpisuje akte koje donose Skupština i Upravni odbor,
* saziva i vodi sjednice Upravnog odbora,
* podnosi izvještaje o svom radu Skupštini Mreže.

1. Potpredsjednika\_icu Mreže bira Skupština na mandat od dvije godine.
2. Potpredsjednik\_ica Mreže ima sljedeća prava i dužnosti:

* zastupa i predstavlja Mrežu,
* po potrebi mijenja predsjednika\_icu u službenim dužnostima.

**5. 3. GLAVNI\_A TAJNIK\_ICA MREŽE**

Članak 24.

1. Glavnog\_u tajnika\_icu Mreže bira Upravni odbor na mandat od četiri godine, uz mogućnost da bude ponovno biran\_a još samo jednom.
2. Glavni\_a tajnik\_ica ima sljedeća zaduženja:

* koordinira ukupne aktivnosti Mreže,
* vodi evidenciju članica Mreže,
* organizira sjednice Skupštine,
* vodi uredno financijsko poslovanje i podnosi Skupštini financijske izvještaje,
* brine o administrativno-tehničkim poslovima te imovini i materijalnim sredstvima Mreže,
* odlučuje o projektima organizacije,
* odlučuje o honorarnim i volonterskim angažmanima,
* odlučuje i o ostalim pitanjima određenima Statutom, Zakonom o udrugama, odlukama Skupštine i Upravnog odbora Mreže te internim pravilnicima i aktima,
* obavlja sve druge poslove neophodne za nesmetan rad organizacije te propisan ovim statutom Statuom ili drugim aktima Mreže,
* zastupa udrugu.

1. Glavni\_a tajnik\_ica Mreže ne mora nužno biti iz redova članica Mreže. Prava i obveze glavnog\_e tajnika\_ice Mreže posebno se utvrđuju Ugovorom o radu kojega s glavnim\_om tajnikom\_icom sklapa Upravni odbor Mreže. Glavni\_a tajnik\_ica odgovara za svoj rad Upravnom odboru Mreže.
2. Upravni odbor može privremeno, do raspisivanja natječaja, a najduže na rok do 6 mjeseci, na prijedlog predsjednika\_ice, imenovati vršitelja\_icu dužnosti glavnog\_e tajnika\_ice, iz reda osoba s iskustvom u radu s mladima i financijskim poslovanjem.
3. Glavni tajnik\_ica nije član\_ica Upravnog odbora i Skupštine, ali sudjeluje u njihovom radu bez prava odlučivanja.

**VI. JAVNOST RADA**

Članak 25.

1. Rad Mreže je javan.
2. Javnost rada Mreže osigurava se putem:

* sredstava javnoga priopćavanja,
* internet stranica, društvenih mreža i lista adresa elektroničke pošte,
* javnosti rada Skupštine i drugih tijela Mreže,
* redovnim izvještajima svim članicama Mreže.

**VII. IMOVINA**

Članak 26.

Imovinu Mreže čine nekretnine i pokretna sredstva te financijska sredstva i vlasnička prava koja Mreža stekne svojim djelovanjem, dobrovoljnim prilozima fizičkih i pravnih osoba, donacijom ili na drugi način sukladno Zakonu o udrugama.

Članak 27.

Imovinom Mreže upravlja glavni\_a tajnik\_ica i odgovoran\_a je za njeno pravilno korištenje.

Članak 28.

Za svoje obveze Mreža odgovara cjelokupnom svojom imovinom.

Članak 29.

1. U slučaju prestanka postojanja rada imovina se, nakon namirenja vjerovnika i troškova likvidacijskog, sudskog i drugih postupaka, predaje udruzi, ustanovi ili zakladi koje imaju iste ili slične statutarne ciljeve, a na osnovi odluke Skupštine.
2. Skupština nema pravo imovinu udruge dijeliti članovima\_icama Upravnog odbora, osobama ovlaštenima za zastupanje, zaposlenima ili s njima povezanim osobama u smislu članka 53. Zakona o udrugama.

Članak 30.

Mreža svoje aktivnosti financira:

* iz članarine,
* od dobrovoljnih priloga, donacija, dotacija i sponzorstava,
* gospodarske djelatnosti,
* te ostalih prihoda stečenih sukladno Zakonu o udrugama i drugim zakonima.

Članak 31.

Ako Mreža u obavljanju svoje djelatnosti ostvari dobit ona se mora, u skladu sa statusom neprofitne organizacije, koristiti isključivo za obnavljanje i unapređivanje djelatnosti Mreže kojima se ostvaruju ciljevi i zadaci utvrđeni Statutom.

Članak 32.

Osobe ovlaštene za zastupanje Mreže su predsjednik\_ica, potpredsjednik\_ica i glavni tajnik\_ica. Upravni odbor i Skupština mogu imenovati te razrješavati i druge osobe ovlaštene za zastupanje.

Članak 33.

1. Ukoliko Mreža na temelju zajedničkih programa i projekata ostvari prihod u ime i za račun svojih članova, dužna je utrošiti sredstva namjenski, odnosno proslijediti sredstva krajnjim izvršiteljima programa.
2. Način predlaganja zajedničkih projekata, njihova realizacija i utrošak namjenski dodijeljenih sredstava utvrđuje se posebnim Pravilnikom Upravnoga odbora, odnosno ugovorima s donatorima koji dodjeljuju sredstva.

**VIII. PRESTANAK RADA I LIKVIDACIJA**

Članak 34.

Mreža prestaje s radom:

* odlukom dvotrećinske većine članica Skupštine Mreže,
* kada se ispune uvjeti za prestanak rada Mreže utvrđeni Zakonom o udrugama.

Članak 35.

1. U slučaju prestanka rada Mreže postupak likvidacije sukladno Zakonu o udrugama provodi likvidator.
2. Likvidatora imenuje i razrješava dužnosti Upravni odbor sukladno Zakonu o udrugama.

**IX. SPOR I SUKOB INTERESA**

Članak 36.

1. Pojava sukoba interesa prijavljuje se Upravnom odboru Mreže, koji je dužan bez odlaganja o tome obavijestiti Skupštinu.
2. O sukobu interesa te njegovom rješavanju raspravlja i odlučuje Skupština. Odluka Skupštine neopoziva je.

Članak 37.

1. Spor nastaje oko tumačenja temeljnih akata organizacije.
2. Spor se prijavljuje Upravnom odboru te se rješava medijacijom uz pomoć nezavisnog posrednika.
3. Ukoliko spor nastane oko pitanja o kojima se podnosi zahtjev za upis promjena u registar udruga, postupa se sukladno Zakonu o udrugama.

**X. PRIJELAZNE I ZAVRŠNE ODREDBE**

Članak 38.

1. Statut stupa na snagu po danu donošenja.
2. Pravo tumačenja Statuta ima Skupština Mreže.

U Zagrebu 15. svibnja 2021. godine.

Leo Staković, predsjednik Mreže mladih Hrvatske

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_